text: Stor teater-succes i lille-bitte landsby
  31 juli 2011 kl. 09.24
  Sønderjyske Bovlund Teaterforening har slået alle rekorder. For 4. dag i træk spilles for fulde huse.
  For landsbyen med omkring 30 husstande har opgaven med at sætte teaterstykket Midt om Natten op været "til tider uoverskuelig og uoverkommelig", som bestyrelsesmedlem Ingeborg Lautrup-Jacobsen udtrykker det.
  - Men succesen er et bevis på, at selv en lille landsby kan udrette store ting, siger hun.
  
  Sammenhold 
  Opskriften er en enorm entusiasme og opbakning. Det gælder økonomisk naturligvis, men også selv små ting. For et teaterstykke med 55 medvirkende - 38 af dem amatørskuespillere - kræver, at alle detaljer er i orden.
  
  Ny standard 
  Frilufts-teaterstykket er hver dag blevet set af over 300. Man har været nødsaget til at afvise folk, der gerne ville se stykket. På trods af, at teaterstykket også spiller i Kolding.
  - Det her sætter en ny standard for vores arbejde, men betyder også et fantastisk sammenhold i vores landsby, siger Ingeborg Lautrup-Jacobsen, der sender mange kærlige tanker op til vejrguderne, der først forhindrede dem i at øve stykket i to dage med spandevis af regn, men sidenhen har tilsmilet det lokale kulturelle tiltag med sol og varme.
  